Fennovoiman ydinvoimalaa Pyhäjoen Hanhikivellä vastustava järjestö kertoo tiedotteessaan, kuinka yksi sen jäsen päätti lauantaina ryhtyä nälkälakkoon.

Sunnuntaina paikalla kävi ensihoitoyksikkö, joka mittasi puussa majassa olevan mielenosoittajan yleistilan ja tarjosi kyytiä sairaalaan. Mielenosoittaja ei suostunut, vaan pyysi suolaliuosta. Sitä hän ei saanut. Järjestö pitää asiaa ihmisoikeuksia polkevana.

Pohjois-Pohjanmaan sairaanhoitopiirin ensihoitopäällikkö Iiro Anttila sanoo, ettei ihmistä voi voida hoitaa puuhun.

– Eihän se sillä tavalla toimi, että he avaisivat suoniyhteyden, tiputtaisivat nestettä ja lähtisivät pois. Ei voida olettaa, että ensihoitoyksikkö kiipeää puuhun tiputtamaan nestettä suoneen.

Anttilan mukaan ensihoitoyksikköä ei voida sitoa tuollaiseen tapaukseen, jossa aikuinen ihminen on puussa omasta vapaasta tahdostaan.

– Yksiköiden pitää olla varattuna kiireelliseen ensihoitoon, potilaisiin.